पाएं अपने शहर की ताज़ा ख़बरें और फ्री ई-पेपरडाउनलोड करें
राज्य सरकार ने 15 मई तक प्रदेश में लॉकडाउन बढ़ा दिया है। शनिवार-रविवार को पहले से ही लॉकडाउन है, लिहाजा 17 मई की सुबह तक कोरोना कर्फ्यू लागू रहेगा। मई माह में शादी-ब्याह पर भी रोक लगा दी गई है। साथ ही जिन गांवों में कोरोना पॉजिटिव केस ज्यादा हो रहे हैं, उनमें मनरेगा की मजदूरी भी 15 मई तक बंद कर दी गई है। सीएम ने कहा है कि ऐसी जगहों पर राशन उपलब्ध कराया जाएगा।
संक्रमण की चेन तोड़ने के लिए इंदौर सख्त लॉकडाउन की ओर जा रहा है। यह लॉकडाउन शनिवार 8 से 16 मई तक जारी रहेगा। जानकारी के अनुसार इस मामले में गुरुवार रात को रेसीडेंसी कोठी में हुई आपदा प्रबंधन समूह की बैठक में मोटे तौर पर सहमति बन गई है और इसमें औपचारिक फैसला शुक्रवार को हो जाएगा।
जानकारी के अनुसार मेडिसिन और फूड संबंधी उद्योगों को छोड़कर बाकी सभी उद्योग भी बंद रहेंगे, फल-सब्जी के लिए भी सप्ताह में दो दिन तय किए जाएंगे। किराना दुकान भी सप्ताह में दो दिन खुलेंगी। दवा दुकान, मेडिकल लैब आदि ही सातों दिन खुल सकेंगी। दूध की सुबह और शाम को बिक्री होगी। बैठक में भाजपा के राष्ट्रीय महासचिव कैलाश विजयवर्गीय ने कहा कि वह केंद्र से बात कर आॅक्सीजन और रेमडेसिविर आपूर्ति के लिए प्रयास कर रहे हैं। सांसद शंकर लालवानी और मंत्री तुलसी सिलावट ने कहा कि तीसरी लहर के लिए हमें अभी से तैयार रहना चाहिए।
तीसरी लहर की तैयारी अभी से करें : विधायक और पूर्व विधायक बोले- जिनके पास पात्रता पर्ची नहीं, उन्हें भी राशन मुहैया कराएं
विधायक रमेश मेंदोला ने आपदा प्रबंधन समूह की बैठक में कहा कि गरीबों को जल्द राशन वितरण होना चाहिए। पूर्व विधायक सुदर्शन गुप्ता ने कहा कि जिन गरीबों के पास पात्रता पर्ची नहीं है, उन्हें भी राशन मिले। अस्पतालों में बेड बढ़ाने चाहिए। सभी अस्पतालों में ऑक्सीजन प्लांट जल्द तैयार कराए जाएं।
विवाह आयोजन ‘सुपर स्प्रेडर’ हैं : सरकार का आग्रह मई में होने वाली शादियों को जून में किया जाए, मुख्यमंत्री वर्चुअली बधाई देंगे
सरकार का कहना है कि विवाह आयोजन ‘सुपर स्प्रेडर’ हैं। नियम दस लोगों को बुलाने का है, लेकिन 100-200 लोग पहुंच जाते हैं। जनप्रतिनिधियों से कहा गया है कि वे विवाह वाले परिवारों से बात करके सहमति बनाएं। जो शादियां मई में हैं, उन्हें जून में किया जाए। जून में जो शादी होंगी, उसमें सीएम वर्चुअली जुड़कर बधाई देंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn